Predkladacia správa

	Vláda Slovenskej republiky svojím uznesením č. 738 z 15. augusta 2001 schválila Rozvojový program externej integračnej komunikačnej stratégie (ďalej len EIKS) v členských krajinách Európskej únie. Koncom marca 2002 boli z Fondu národného majetku SR do depozitu MZV SR z mimorozpočtových zdrojov presunuté finančné prostriedky na komunikačnú stratégiu v celkovej sume 40 mil. Sk. Cieľom stratégie bolo zvýšiť informovanosť v krajinách EÚ o Slovensku ako budúcom členovi EÚ politicky, ekonomicky a spoločensky pripravenom na členstvo a efektívne reagovať na obavy a pochybnosti súvisiace so vstupom SR do EÚ. 

Na základe uznesenia vlády SR č. 917 z 23. novembra 2005 minister zahraničných vecí predkladá záverečnú správu o plnení rozvojového programu externej integračnej komunikačnej stratégie SR v členských krajín EÚ.

Ako vyplýva z predchádzajúcich správ o čerpaní prostriedkov EIKS, ktoré MZV SR každý polrok predkladalo vláde, väčšina prostriedkov EIKS bola využitá na prípravu komplexných prezentácií SR v členských a kandidátskych krajinách EÚ v súvislosti so vstupom SR do EÚ v roku 2004. Po vstupe SR do EÚ boli zostávajúce prostriedky EIKS ďalej využívané na prezentáciu SR v členských krajinách EÚ, podporu projektov komplexnej prezentácie SR, podporu účasti SR na spoločných podujatiach súvisiacich s oslavami rozšírenia EÚ, oslavami Dňa Európy a pod.. Prezentácie boli pripravované v úzkej spolupráci MZV SR so zastupiteľskými úradmi SR v zahraničí na základe posudzovania a odsúhlasovania jednotlivých projektov Stálou pracovnou skupinou pre EIKS v rámci MZV SR. 

Rozhodnutie vlády SR z r. 2001 vyčleniť finančné prostriedky na EIKS v členských krajinách EÚ možno hodnotiť ako potrebný krok správnym smerom ku kvalitnej prezentácii Slovenskej republiky v zahraničí v danom konkrétnom predvstupovom období. Ďalšia účinná prezentácia SR v zahraničí si však vyžaduje systematický prístup k problematike dlhodobého budovania imidžu štátu. Otázka komplexnej prezentácie SR v zahraničí teda zostáva naďalej otvorená.

Predkladaný materiál prešiel medzirezortným pripomienkovým konaním a neboli k nemu vznesené zásadné pripomienky.

	Predložený materiál nemá finančný, ekonomický, environmentálny vplyv, vplyv na zamestnanosť ani podnikateľské prostredie.